R. Bauer, poslanec: (2007-03-21):
Pretože hovoríme o vývoji verejnej správy, na úvod mi dovoľte krátky exkurz do minulosti z pohľadu reformy verejnej správy. Pred viac ako šiestimi rokmi bol rozsah právomocí na úrovni miest a obcí vo finančnom vyjadrení na úrovni cirka 6 % všetkých verejných príjmov. Mestá a obce boli kompetenčne slabo vybavené a dekoncentráciou vzniknuté krajské úrady nemali samosprávneho partnera. Pri odbornej diskusii bola zhoda v tom, že modernizovať štát znamená decentralizovať ho a že rozdelenie právomocí medzi národnou úrovňou, miestnou úrovňou a novou regionálnou úrovňou by malo byť rovnomernejšie. Mimochodom, na začiatku deväťdesiatych rokov existovala predstava o zhruba 40 % na národnej úrovni, 30 % na regionálnej a 30 % na miestnej úrovni čo do kompetenčného, a teda aj finančného vyjadrenia. Z pohľadu požiadaviek na decentralizáciu, ktoré mala aj Európska komisia pred naším vstupom do Európskej únie, bolo zrejmé, že je potrebné urobiť ďalší veľký krok v reforme verejnej správy. Vláde súčasných opozičných strán SDKÚ – DS, KDH a SMK sa to podarilo. Výsledkom tejto časti reformy verejnej správy je, že bola legislatívne kreovaná regionálna samospráva a mnohé dôležité právomoci boli prenesené aj na mestá a obce. Z pohľadu finančného vyjadrenia bol posun zo 6 % na dnešných viac ako 30 % príjmov verejných zdrojov pre územnú samosprávu. Proces nebol jednoduchý, mal aj svojich odporcov, je jasné, že to bolo hlavne na centrálnej úrovni. Ale s odstupom času môžeme konštatovať, že ďalší veľký krok v reforme verejnej správy, ak sa pozeráme na obdobie od začiatku deväťdesiatych rokov až po dnešok, bol úspešný, a nie nevydarený, ako povedal pán poslanec Goga. Kľúčovým nástrojom zmien v organizácii štátu a verejnej správy sa stala decentralizácia vo všetkých jej úrovniach, v politickej decentralizácii, v decentralizácii kompetencií a v decentralizácii financií, ako píše vo svojej zhrnujúcej publikácii bývalý splnomocnenec vlády Viktor Nižňanský. Touto časťou reformy a fiškálnou decentralizáciou sa naplnili definované ciele, najmä zlepšenie efektívnosti verejnej správy, nie tak, ako ste vy, pán minister, povedali, že posledná reforma nepriniesla vyššiu efektivitu. Neviem, čo ste tým presne mysleli. Verejná správa sa zefektívnila, čo ocenila aj Európska komisia. Spravovanie verejných vecí sa priblížilo k občanom, lepšie sa naplnil princíp subsidiarity, verejná správa sa stala flexibilnejšia a transparentnejšia a systém je určite viac demokratický. Z pohľadu vývoja posttotalitnej spoločnosti bola táto reforma verejnej správy dosť dôležitá. Pretože reforma mala svojich odporcov, pre úspech bolo, žiaľ, potrebné urobiť určité kompromisy. Jedným z takýchto kompromisov bolo vytvorenie bohatej siete špecializovanej miestnej štátnej správy. Aj z predloženého analytického materiálu vidno, že súčasný systém mnohých úradov štátnej správy území nemá logiku, je neprehľadný a je málo citlivý vo vzťahu k potrebám občanov. Preto jedným z hlavných cieľov do budúcnosti by mala byť jednoznačne určitá integrácia siete špecializovanej štátnej správy, s čím súhlasím, pán poslanec Petrák. Ďalším logickým krokom po procese decentralizácie právomocí na miestnu a regionálnu úroveň je zanalyzovať štruktúry dotknutých útvarov centrálnych orgánov. Niektoré ministerstvá prešli už v minulom období následným auditom a optimalizáciou organizačnej štruktúry, ale proces nebol ukončený. Jednou z nevýhod demokratického zriadenia je krátke volebné obdobie, keď ste vo vláde. Preto je ďalej potrebné analyzovať aj štruktúry centrálnych orgánov. Buchnúť sa po bruchu a povedať, že to znížime o 20 %, je tiež cesta, na ktorej ale chýbajú odborné argumenty. Zaujímavým problémom z pohľadu usporiadania verejnej správy na Slovensku je rozdrobené osídlenie a veľký počet obcí. To sťažuje nastavenie správneho rozloženia verejných kompetencií a takisto zdražuje verejnú správu. Proces tzv. municipalizácie v mnohých krajinách predchádzal procesu decentralizácie. Druhou najväčšou výzvou je práve proces municipalizácie, čo ale nenájdeme v programovom vyhlásení vlády. Vstup do Európskej únie a pravidlá čerpania európskej pomoci pomáhajú spájaniu obcí, vytváraniu mikroregiónov. Určenie dolných hraníc finančnej pomoci pre jednotlivé projekty alebo projekt Líder plus nútia obce spolupracovať a spájať sa. Tento proces už nie je na začiatku, dnes už funguje mnoho spoločných úradov a mnohé mikroregióny vzorovo spolupracujú. Prejdem teraz k navrhovanému materiálu. Ako už predo mnou bolo povedané, už samotný názov materiálu nezodpovedá jeho obsahu. V materiáli úplne chýba analýza vývoja a súčasného stavu územnej samosprávy ako súčasti verejnej správy. Územná samospráva je spomínaná len pri prenesenom výkone štátnej správy. Zacitujem z programového vyhlásenia vlády: „Vláda považuje za potrebné vykonať analýzu vývoja a súčasného stavu verejnej,“ opakujem, verejnej „správy s cieľom postupne riešiť otvorené problémy,“ pýtam sa, ktoré, „a dosiahnuť tak vyššiu efektívnosť administratívnych a vecných služieb poskytovaných jej štruktúrami na jednotlivých úrovniach.“ Z tohto citátu vidno, že aj programové vyhlásenie vlády predpokladá podrobnejšiu analýzu. O územnosprávnom členení sa predložená správa vôbec nezmieňuje, a pritom bez tohto pohľadu nemôžete zhodnotiť existujúci stav a ani správne nastaviť štruktúry na jednotlivých úrovniach. Niektorí predstavitelia vládnej koalície hovoria o potrebe zmeny územnosprávneho členenia ako napr. pani podpredsedníčka Belousovová, čo ale v programovom vyhlásení vlády nenájdete. Tu musím povedať, že zmeny územnosprávneho členenia ako také vážne zásahy do štruktúry verejnej správy sa nedajú robiť v krátkom horizonte, ale najskôr až po dvoch, skôr troch volebných obdobiach. Materiál tiež nič nehovorí o outsourcingu štátnych služieb, a pritom vo viacerých krajinách OECD outsourcing v posledných rokoch výrazne narastal. Pre zaujímavosť, odhaduje sa, že napr. v Spojených štátoch sa outsourcing štátnych služieb za posledných desať rokov zvýšil o 33 %. Zaujímavá by bola tiež analýza verejno-súkromných partnerstiev. (Hlasy v sále.) Áno, tak išiel telefonovať.